Benjamin Sheares

Dato' Dr. Benjamin Henry Sheares, , (12 Ogos 1907 – 12 Mei 1981) merupakan Presiden Singapura yang kedua.

 Kehidupan awal dan Pendidikan 
Beliau menerima pendidikan awal di St Andrew's School dan Raffles Institution. Beliau memasuki King Edward VII College of Medicine pada 1923, dan lulus dengan ijazah perubatan L.M.S. pada Mac 1929. Setelah berkhidmat selama dua tahun sebagai Pembantu Pegawai Perubatan di Hospital Besar Sepoy Lines (kini Hospital Besar Singapura), beliau memulakan kerjayanya dalam bidang kebidanan dan sakit puan pada April 1931.

Pada tahun 1940, beliau dianugerahkan dengan biasiswa Queen's Fellowship untuk melanjutkan pelajaran pos-siswazah di Britain tetapi tidak berhasil untuk membuat sedemikian kerana tercetusnya Perang Dunia Kedua. Semasa pendudukan Jepun di Singapura, beliau memegang jawatan sebagai Ketua Jabatan Kebidanan dan Sakit Puan di Hospital Kandang Kerbau, dan juga Penguasa Perubatan untuk seksi pesakit tempatan di hospital tersebut. Selepas Jepun menyerah kalah, beliau dilantik menjadi pemangku Profesor dalam bidang kebidanan dan sakit puan di King Edward VII College of Medicine, menjadikan beliau orang Singapura pertama untuk memegang jawatan tersebut.

Pada Mei 1947, beliau telah ke London untuk pengajian pascasiwazah dan pada Januari 1948 dan telah menjadi pakar perubatan sakit puan  Singapura pertama yang layak menjadi anggota Royal College of Obstetricians and Gynaecologists of England.

Beliau dan isterinya dikurniakan dengan tiga orang anak.

 Presiden (1971 - 1981) 
Beliau dilantik sebagai Presiden Singapura ke-2 selepas kematian Yusof bin Ishak, Presiden Singapura pertama sewaktu berusia 63 tahun.

 Kematian 
Beliau meninggal dunia pada 12 Mei 1981, setelah beliau menghidap barah paru-paru dan akhirnya koma. Beliau telah dikebumikan di Tanah Perkuburan Negara Kranji (Kranji State Cemetery) bersama dengan Presiden Yusof.

 Anugerah 
Satu jambatan di Singapura dinamakan sempena nama beliau, iaitu Jambatan Benjamin Sheares (Benjamin Sheares Bridge). Di bidang pendidikan pula, Dewan Sheares (Sheares Hall) di Universiti Nasional Singapura, Kerusi Profesor Benjamin Sheares (Benjamin Sheares Professorship) dan Kolej Benjamin Sheares di Sekolah Graduan Perubatan Duke-NUS (Duke-NUS Graduate Medical School), kesemuanya dinamakan sempena nama beliau.

Kategori:Presiden Singapura
Kategori:Ahli politik Singapura
Kategori:Kelahiran 1907
Kategori:Kematian 1981